Wo s 5. Johrhundert agfange het, hend sich d Römer zrüggzoge. Alamannischi Iiwanderer hend sich mit de romanisierte keltische Bevölkerig vermischt. De Frigchgau isch spöter e Teil vom Frankeriich wurde und het am 843 zum Frankeriich ghört. Die erschti urkundlichi Erwähnig vo Fricho stammt usem Johr 1064. De Ortsname stammt vom latiinische ferraricia, was so viil wie "Iiseerzgebiet" heisst, ab. Im Mittelalter isch Frick s Herrschaftszentrum vode Grafe vo Hombärg-Thierstei gsy. Wo die usgstorbe sy, hend im Johr 1232 d Habsburger d Herrschaft übernoh. Nachem Waldshueterchrieg vo 1468 hend d Habsburger s gsamte Frigchtal ade Burgunder verpfändet. Wo d Eidgenosse d Burgunder gschlage hend, isch Frick 1477 wieder zu de öschterrichische Herrschaft cho. Nach de Riichsreform vom öschterrichische Kaiser Maximilian em I. im Johr 1491 isch Frick de Hauptort vode Landschaft Frigchtal, innerhalb vode vorderöschterrichische Kameralherrschafft Rhyfälde worde. Wo de Schwoobechrieg vo 1499 fertig gsy isch, sind d Bärner und d Friiburger Truppe cho und hend d Dörfer zwüsche de Staffelegg und Frigch verwüeschtet. Im 17. Johrhundert hets chuum längeri Friidenszyte geh. De Rappechrieg, en Buureufstand, het vo 1612 bis 1614 duuret. Im Driissigjährige Chrieg, wo zwüsche 1633 und 1638 au s Frigchtal erfasst het, sind d Chile und s Dorf zerstört worde. Au d Usenandersetzig zwüsche Öschterrich und Frankrich isch für s Frigchtal nit guet gsy. In wirtschaftlicher Hesicht isch es nämli empfindlich gschwächt und ide Entwicklig zrügggworfe wurde.  Wo de Pfälzisch  Erbfolgechrieg stattgfunde het (1688-1697), sind au wieder frömdi Truppe dür d Region zoge. D Iiseerzgwünnig het völlig a Bedütig verlore. Dass es wirtschaftlich wieder berguf got, het de Kaiser Leopold I. 1701 am Fläcke Frigch s Märträcht geh.